ЩIэблэр зыхэпIыкIын хуей Iуэху
Къэралым и щIыпIэ куэдым мы зэманым щокIуэкI «Армэ-2019» гъэлъэгъуэныгъэхэр. Дзэ техникэм, Iэщэфащэхэм, зыхъумэжыныгъэ комплексым и иужьрей ехъулIэныгъэхэм я выставкэ убгъуа иджыблагъэ щекIуэкIащ Налшык къалэми. Ар къызэригъэпэщащ Урысей Федерацэм ЗыхъумэжыныгъэмкIэ и министерствэм.
Гъэлъэгъуэныгъэр мэкъуауэгъуэм и 28 — 30-хэм щекIуэкIащ Абхъазым и утымрэ «Спартак» стадионым пэгъунэгъу щIыналъэмрэ. Выставкэм хиубыдэу къызэхуэсахэм я нэгу зрагъэужьащ республикэм и эстрадэм и артистхэм, апхуэдэу дзэ подразделенэ щхьэхуэхэм къулыкъу щызыщIэхэм. Езыхэм ябгъэдэлъ зэфIэкIхэр япэ махуэм 346-нэ бригадэ хэхам къулыкъу щызыщIэхэм, етIуанэ махуэм — 31-нэ инженер-сапер полкым хэтхэм ягъэлъэгъуащ.
— «Армэ-2019» гъэлъэгъуэныгъэр Къэбэрдей-Балъкъэрым зэрыщрагъэкIуэкIыр ди республикэм и мызакъуэу, зэрыщыту Кавказ Ищхъэрэм и дежкIи Iуэхушхуэщ, — жиIащ КъБР-м и Правительствэм и УнафэщIым и къуэдзэ Къардэн Мурат. — Нобэ мыбы щIалэгъуалэр куэду къекIуэлIащ. Мыпхуэдэ Iуэхухэрщ щIэблэр зыхэпIыкIын хуейр, Хэкур фIыуэ ялъагъуу, абы иригушхуэу щытын папщIэ.
Мы гъэлъэгъуэныгъэр нэхъыбэу зытеухуар ди щIыналъэм къулыкъур щезыхьэкI дзэ частхэмрэ соединенэхэмрэ къызэрызэгъэпэща техникэр, Iэщэ-фащэр Къэбэрдей-Балъкъэрым исхэм егъэлъагъунырщ. Прохладнэ щIыналъэ гарнизоным и унафэщI Стрельцов Вячеслав зэрыжиIамкIэ, Налшык щекIуэкIа гъэлъэгъуэныгъэм утыку къыщрахьащ IэнатIэ зэмылIэужьыгъуэхэм — МЧС-м, МВД-м, Урысей гвардием, дзэ полицэм, нэгъуэщIхэми къагъэсэбэп Iэщэ-фащэр, тIасхъэщIэх техникэ хэхар.
Мыпхуэдэ зэхыхьэшхуэр Налшык иджы япэу щрагъэкIуэкIыу аращ. Япэрей зэхуэсыгъуэу плIыр Москва и Iэшэлъашэхэм къыщызэрагъэпэщащ. Ауэ мы гъэм Iуэхум зрагъэубгъуну мурад ящIри, къэралым и адрей щIыналъэхэми щыпсэухэм Iэмал ира-тащ дзэм и ехъулIэныгъэхэм щыгъуазэ защIыну.
Гъэлъэгъуэныгъэм хеубыдэ фоч, автомат зэмылIэужьыгъуэхэр, дзэм хэтхэм я щыгъынхэр, автомобиль техникэр, дзэм къыщагъэсэбэп нэгъуэщI техникэ лъэщыр. А псори зэралъагъум къыдэкIуэу, цIыхухэр едэIуащ куэд щIауэ къулыкъу зыщIэ зауэлIхэм къаIуатэ хъыбар гъэщIэгъуэнхэм. Апхуэдэу махуищым къриубыдэу выставкэм къекIуэлIахэр щыгъуазэ ящIащ кхъухьлъатэзехуэ зэрымыс аппарат щхьэхуэхэм я къэлъэтыхьыкIэм, дзэм къыщагъэсэбэп иджырей автомобилхэм я зэфIэкIыр.
Бгъэнокъуэ Санэ.
